ชสอ.เร่งระดมเงินฝาก2พันล้าน
ชสอ.ระดมเงินฝาก 2,000 ล้าน จ่ายดอกเบี้ย 4.2% เผยแบงก์เริ่มให้กู้มากขึ้น
28 เม.ย. 2558

ชสอ.ระดมเงินฝาก 2,000 ล้าน จ่ายดอกเบี้ย 4.2% เผยแบงก์เริ่มให้กู้มากขึ้น
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ขณะนี้ธนาคารพาณิชย์เริ่มหันมาปล่อยกู้ให้กับกลุ่มสหกรณ์มากขึ้น หลังจากปัญหาสหกรณ์เครดิตยูเนี่ยนคลองจั่นเริ่มคลี่คลาย ศาลล้มละลายมีคำสั่งให้ฟื้นฟูกิจการแล้ว โดยธนาคารพาณิชย์ได้ปล่อยกู้ให้สหกรณ์ในอัตราดอกเบี้ยที่ลดลงประมาณ 0.25-0.5% จากเดิมที่จะคิด 5.25-5.5% ก็ลดลงเหลือ 4.6-5%
นอกจากนี้ สถานการณ์การแข่งขันระดมเงินฝากในระบบเริ่มน้อยลง เนื่องจากแนวโน้มอัตราดอกเบี้ยเริ่มลดลง รวมทั้งในระบบมีสภาพคล่องมากขึ้น โดย ชสอ.ได้ออกแคมเปญเงินฝากประจำและตั๋วสัญญาใช้เงินรุ่นออมรัพย์สุขทวีระยะเวลา 12 เดือน จ่ายอัตราดอกเบี้ย 4.1-4.3% ระยะเวลา 16 เดือน จ่ายดอกเบี้ย 4.2-4.4% ระยะเวลาฝาก 7 วัน จ่ายดอกเบี้ย 2-2.2% และระยะเวลาฝาก 14 วัน จ่ายดอกเบี้ย 2.05-2.25% เริ่มตั้งแต่วันนี้-19 มิ.ย. 2558 โดยได้ตั้งเป้าหมายระดมเงินฝากครั้งนี้ 2,000 ล้านบาท เพื่อนำมาปล่อยกู้ให้กับสหกรณ์สมาชิก เพื่อนำไปปล่อยเงินกู้ให้กับสมาชิกรายย่อย
ทั้งนี้ หากเปรียบเทียบอัตราดอกเบี้ยระหว่าง ชสอ.กับธนาคารพาณิชย์แล้วจะพบว่า ชสอ.มีการจ่ายอัตราดอกเบี้ยเงินฝากที่สูงกว่าธนาคารพาณิชย์ ขณะเดียวกัน ชสอ.ก็คิดอัตราดอกเบี้ยเงินกู้ที่ต่ำกว่าธนาคารพาณิชย์ รวมทั้งหากสมาชิกมาขอกู้เงินกับ ชสอ.ก็จะมีสิทธิได้รับเงินปันผลด้วย
ปัจจุบัน ชสอ.มีพอร์ตการปล่อยสินเชื่อคงค้างประมาณ 4 หมื่นล้านบาท และได้ดึงเงินลงทุนในหุ้นที่เคยให้บริษัทจัดการกองทุนรวม (บลจ.) บริหารจัดการประมาณ 3,000-4,000 ล้านบาท มาบริหารเอง รวมทั้งเริ่มมีการทยอยขายหุ้นออก เพื่อนำเงินมาปล่อยสินเชื่อให้กับสมาชิก เพราะเป็นภารกิจหลักในการให้การสนับสนุนด้านการเงินกับสมาชิก ขณะเดียวกันได้มีการปรับลงทุนใหม่ โดยจะเน้นการลงทุนในตราสารระยะสั้นอายุไม่เกิน 1 ปี เพื่อรักษาสภาพคล่องของ ชสอ.
ทั้งนี้ ปิดงบบัญชีประจำปี ณ เดือน มี.ค. 2558 มีกำไรประมาณ 1,200 ล้านบาท สูงกว่าที่ตั้งเป้าหมายไว้ที่ 940 ล้านบาท และสูงกว่าปีที่แล้วที่มีกำไร 914 ล้านบาท